OKRESNÁ PROKURATÚRA POVAŽSKÁ BYSTRICA 
Ľ. Štúra 1, 017 01 Považská Bystrica 1	

Číslo: Pv 1057/15/3306	Považská Bystrica 06.04.2016 
EEČ: 2-26-29-2016

U Z N E S E N I E

Trestná vec:	obv. XXXXX 
Trestný čin:	Prečin Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 
Rozhodol: 	prokurátorka Okresnej prokuratúry Považská Bystrica 
Podľa § 215 odsek 1 písmeno e Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 

na tom skutkovom základe, že:
v obci  Brvnište, okres XXXXX, prišiel k rodinnému domu č. 274, v ktorom býva jeho matka XXXXX spolu s deťmi XXXXX a XXXXX a s druhom XXXXX, kde: 
- v presne nezistenom dni, začiatkom mesiaca december 2015, búchal na vchodové dvere rodinného domu a vyhrážal sa svojej matke XXXXX, že jej doláme nohy, 
- dňa 28.12.2015 okolo 19.00 h búchal na vchodové dvere rodinného domu a vyhrážal sa, že všetkých v dome pozabíja, 
- dňa 29.12.2015 v popoludňajších hodinách, po tom čo ho jeho brat XXXXX pustil do rodinného domu a následne do rodinného domu chcel vojsť XXXXX, vyrútil sa na neho z rodinného domu a vyhrážal sa mu zabitím, 
pričom s prihliadnutím k predchádzajúcemu nevyspytatelnému agresívnemu správaniu sa obv. XXXXX, ktorý v mesiaci december 2015 aj fyzicky napadol XXXXX, mali pošk. XXXXX, trvale bytom Brvnište č. 274, okres XXXXX a pošk. XXXXX, trvale bytom Stupné č. 228, okres XXXXX, prechodne bytom Brvnište č. XXXXXkres XXXXX, dôvodnú obavu o život a zdravie,   
lebo obvinený nebol v čase činu pre nepríčetnosť trestne zodpovedný.  
 
Odôvodnenie:
Poverený príslušník Obvodného oddelenia PZ XXXXX uznesením ČVS:ORP-871/PB-PB-2015 zo dňa 27.12.2015 podľa § 199 ods.1 Tr.por. začal trestné stíhanie vo veci pokračovacieho prečinu nebezpečného vyhrážania podľa § 360 ods.1 Tr.zák.. Následne poverený príslušník Obvodného oddelenia PZ XXXXX uznesením ČVS:ORP-871/PB-PB-2015 zo dňa 29.12.2015 podľa § 206 ods.1 Tr.por. vzniesol obvinenie XXXXX za pokračovací prečin nebezpečného vyhrážania podľa § 360 ods.1,2 písm.b/ Tr.zák. s poukázaním na ustanovenie § 139 ods.1 písm.c/ Tr.zák. na tom skutkovom základe, že v obci Brvnište, okres XXXXX, prišiel k rodinnému domu č. XXXXX v ktorom býva jeho matka XXXXX spolu s deťmi XXXXX a XXXXX a s druhom XXXXX, kde v presne nezistenom dni, začiatkom mesiaca december 2015, búchal na vchodové dvere rodinného domu a vyhrážal sa svojej matke XXXXX, že jej doláme nohy, následne dňa 28.12.2015 okolo 19.00 h búchal na vchodové dvere rodinného domu a vyhrážal sa, že všetkých v dome pozabíja a naposledy dňa 29.12.2015 v popoludňajších hodinách, po tom čo ho jeho brat XXXXX pustil do rodinného domu a následne do rodinného domu chcel vojsť XXXXX, vyrútil sa na neho z rodinného domu a vyhrážal sa mu zabitím, pričom s prihliadnutím k predchádzajúcemu nevyspytatelnému agresívnemu správaniu sa obv. XXXXX, ktorý v mesiaci december 2015 aj fyzicky napadol XXXXX, mali pošk. XXXXX, trvale bytom Brvnište č. XXXXX, okres XXXXX a pošk. XXXXX, trvale bytom Stupné č. XXXXX, okres XXXXX, prechodne bytom Brvnište č. XXXXX, okres XXXXX, dôvodnú obavu o život a zdravie.
	Po skončení skráteného vyšetrovania poverený príslušník PZ predložil dňa 01.04.2016 dozorujúcemu prokurátorovi vyšetrovací spis ČVS:ORP-871/PB-PB-2015, vedený v trestnej veci obv. XXXXX s návrhom na zastavenie trestného stíhania podľa § 215 ods.1 písm.e/ Tr.por.. 
	Preskúmala som vyšetrovací spis ČVS:ORP-871/PB-PB-2015, zhodnotila som všetky zabezpečené dôkazy, pričom som dospela k záveru, že predmetný návrh povereného príslušníka PZ na zastavenie trestného stíhania podľa § 215 ods.1 písm.e/ Tr.por. vedeného proti obv. XXXXX za pokračovací prečin nebezpečného vyhrážania podľa § 360 ods.1,2 písm.b/ Tr.zák., s poukázaním na ustanovenie § 139 ods.1 písm.c/ Tr.zák. je opodstatnený. 
	V priebehu skráteného vyšetrovania v rámci dokazovania boli vypočutí obv. XXXXX, pošk. XXXXX, pošk. XXXXX, svedok XXXXX a iné a boli zabezpečené správy na obv. XXXXX. Vykonaným dokazovaním bolo jednoznačne preukázané, že obv. XXXXX  svojim protiprávnym konaním popísaným vo výrokovej časti tohto uznesenia naplnil zákonné znaky pokračovacieho prečinu nebezpečného vyhrážania podľa § 360 ods. 1,2 Tr.zák. s poukázaním na ustanovenie § 139 ods.1 písm.c/ Tr.zák.. 
	V priebehu skráteného vyšetrovania sudca pre prípravné konanie Okresného súdu XXXXX pod sp.zn. 0Tp/329/2015 dňa 30.12.2015 vydal príkaz na vyšetrenie duševného stavu obv. XXXXX, na základe ktorého poverený príslušník Obvodného oddelenia PZ XXXXX uznesením ČVS:ORP-871/PB-PB-2015 zo dňa 30.12.2015 pribral do trestného konania dvoch znalcov z odboru zdravotníctva a farmácie, odvetvia psychiatrie za účelom vyšetrenia duševného stavu obv. XXXXX. 
	Znalci z odboru zdravotníctva a farmácie, odvetvia psychiatrie - XXXXX a XXXXX v záveroch vypracovaného znaleckého posudku uviedli, že obv. XXXXX v súčasnosti trpí a aj v čase spáchania trestnej činnosti trpel duševnou chorobou v pravom slova zmysle, a to psychózou - choromyselnosťou a jedná sa u neho o schizofréniu - paranoidnú formu, pričom ide o závažné duševné ochorenie, ktoré sa u neho začalo v lete 2015 a prejavovalo sa poruchami myslenia s bludmi, paranoidne perzekučnými bludmi, asociačne neusporiadaným myslením s narušenou determinujúcou tendenciou, poruchami vnímania s chorobným dopadom na vôľu a konanie (neprimeraná agresivita voči okoliu, najmä voči otčimovi), ktoré vnímal chorobne - vzťahovačne. Znalci uviedli, že v čase spáchania trestnej činnosti obv. XXXXX trpel plne rozvinutými prejavmi závažnej duševnej poruchy, a to schizofrénie, v dôsledku čoho nevedel rozpoznať nebezpečnosť svojho konania pre spoločnosť a svoje konanie nevedel ovládať. V čase trestného činu bol zahltený bludnými myšlienkami a vnemami s presvedčením o prenasledovaní vlastnej osoby, nesúvislým myslením, autizmom, chorobným kontaktom s realitou a tiež v dôsledku osobnostnej dezintegrácie sa správal agresívne voči svojim rodinným príslušníkom. Znalci tiež uviedli, že pobyt obvineného na slobode je z psychiatrického hľadiska pre spoločnosť nebezpečný a vzhľadom k doterajšiemu priebehu ochorenia, ktoré má ťažký priebeh, napriek intenzívnej ústavnej liečbe, pri ktorej došlo k minimálnemu zlepšeniu ochorenia, nakoľko obv. XXXXX je k ochoreniu úplne nekritický a necíti potrebu liečby, znalci navrhli obv. XXXXX uložiť ochranné psychiatrické liečenie v ústavnej forme. 
	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť, alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	Nedostatok rozpoznávacej a ovládacej schopnosti nemusí byť ale daný súčasne, pričom stačí, aby u páchateľa chýbala iba jedna z týchto schopností. 
	S prihliadnutím k záverom znaleckého posudku o vyšetrení duševného stavu obv. XXXXX je zrejmé, že obv. XXXXX pre duševnú poruchu, prítomnú v čase spáchania činu inak trestného nemohol rozpoznať protiprávnosť tohto činu, teda u neho absentovala rozpoznávacia zložka a tiež nemohol ovládať svoje konanie, teda u neho absentovala aj ovládacia zložka. XXXXX preto nebol v čase spáchania činu inak trestného pre nepríčetnosť trestne zodpovedný. 
	Podľa § 215 ods.1 písm.e/ Tr.por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
	S prihliadnutím na tieto popísané skutočnosti som rozhodla tak, ako je uvedené vo výrokovej časti tohto uznesenia.   
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Eva Pirošová 
prokurátorka